Το **Μπράουναου αμ Ινν** (γερμανικά: *Braunau am Inn*‎‎, δηλαδή: *Μπράουναου επί του Αίνου*) είναι πόλη της Αυστρίας στο κρατίδιο της Άνω Αυστρίας, στα σύνορα με τη Γερμανία και είναι η γενέτειρα του Αδόλφου Χίτλερ.

Γεωγραφία
---------

Η πόλη βρίσκεται πάνω στον ποταμό Ινν και ανήκει στην ομώνυμη επαρχία, Μπράουναου αμ Ινν. Ο πληθυσμός της είναι 17.332 άτομα (στοιχεία 18 Δεκεμβρίου 2006). Η πόλη έχει έκταση 24,8 τ.χλμ.

Ιστορία
-------

 Αναμνηστική πλάκα κατά του πολέμου και του φασισμού, στο σπίτι που γεννήθηκε ο Αδόλφος Χίτλερ.
Η πόλη βρίσκεται πάνω στη διασταύρωση σημαντικών οδικών αρτηριών και έτσι ήταν οχυρωμένη από την ρωμαϊκή εποχή. Το 1260, το Μπράουναου αμ Ινν μετατράπηκε σε βαυαρικό φρούριο. Στην δεκαετία του 1670 το φρούριο ενισχύθηκε σημαντικά έπειτα από προσπάθειες του εκλέκτορα Μαξιμιλιανού και Φερδινάδου Μαρία.

Στις 3 Φεβρουαρίου 1742, ενώ εξελισσόταν ο πόλεμος της αυστριακής διαδοχής, μια αυστριακή εκστρατεία κατά της Βαυαρίας οδήγησε στην κατάληψη της πόλης από τους Αυστριακούς. Τον Σεπτέμβριο του 1742 η πόλη εγκαταλήφθηκε από τους Αυστριακούς, καθώς οι αυστριακές δυνάμεις όδευαν προς την Βοημία για να πολεμήσουν εναντίων των Γάλλων. Στις 27 Ιουνίου 1743, ο Κάρολος Αλέξανδρος της Λωρραίνης κατέλαβε την πόλη για δεύτερη φορά.

Κατά τη διάρκεια των Ναπολεόντων Πολέμων, το Μπράουναου αμ Ινν πέρασε στα χέρια των Γάλλων. Σύμφωνα με τη Συνθήκη του Πρεσβούργου, ο Ναπολέων έπρεπε να εγκαταλείψει την πόλη, αλλά το έκανε μόνο τον Δεκέμβριο του 1807, μετά τη σύναψη συμμαχίας μεταξύ Αυστρίας και Ρωσίας.

Πολιτική κατάσταση
------------------

Ο δήμαρχος της κοινότητας είναι ο Γιοχάνες Βαϊντμπάχερ (του Αυστριακού Λαϊκού Κόμματος), ο οποίος εξελέγη το 2011. Το Δημοτικό Συμβούλιο (γερμανικά: Gemeinderat‎‎) της πόλης έχει 37 έδρες, τις οποίες, σύμφωνα με τα αποτελέσματα των δημοτικών εκλογών του 2015, καταλαμβάνουν τα παρακάτω κόμματα:

* Σοσιαλδημοκρατικό Κόμμα της Αυστρίας: 9 έδρες
* Αυστριακό Λαϊκό Κόμμα: 15 έδρες
* Οι Πράσινοι - Η Πράσινη Εναλλακτική: 4 έδρες
* Κόμμα Ελευθερίας της Αυστρίας: 9 έδρες

Αξιοσημείωτοι κάτοικοι
----------------------

Στις 20 Απριλίου 1889, ο Αδόλφος Χίτλερ γεννήθηκε σε ένα γειτονικό χωριό, το Ρανσχόφεν, το οποίο αργότερα ενσωματώθηκε στο Μπράουναου αμ Ινν. Το 1933 ο Χίτλερ έγινε επίτιμος πολίτης της πόλης. Το 1989, μπροστά από το σπίτι που γεννήθηκε (στην διεύθυνση Σαλτσμπούργκερ Φόρστατ 15), τοποθετήθηκε μια αναμνηστική πλάκα κατά του πολέμου και του φασισμού. Το 2011 το δημοτικό συμβούλιο της πόλης αφαίρεσε κάθε τιμητικό τίτλο που είχε δοθεί στον Χίτλερ, ενώ το 2019 ανακοινώθηκε ότι το σπίτι που γεννήθηκε ο Χίτλερ θα μετατραπεί σε αστυνομικό τμήμα.

Αξιοθέατα
---------

* Η Η εκκλησία του Αγίου Στεφάνου είναι η τέταρτη υψηλότερη εκκλησία (87 μ.) στην Αυστρία.

Παραπομπές
----------

1. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 5700. Ανακτήθηκε στις 6  Αυγούστου 2018.
2. ↑  www.klimabuendnis.org/nc/kommunen/das-netzwerk.html. Αρχειοθετήθηκε από το πρωτότυπο στις 6  Αυγούστου 2018.
3. ↑  «Dauersiedlungsraum der Gemeinden Politischen Bezirke und Bundesländer - Gebietsstand 1.1.2018». Statistics Austria. Ανακτήθηκε στις 10  Μαρτίου 2019.
4. ↑  «Einwohnerzahl 1.1.2018 nach Gemeinden mit Status, Gebietsstand 1.1.2018». Statistics Austria. Ανακτήθηκε στις 9  Μαρτίου 2019.
5. ↑  Άρθρο για την εκλογή του Βαϊντμπάχερ ως δημάρχου της πόλης, nachrichten.at (στα γερμανικά)
6. ↑  «Πήραν από τον Χίτλερ τον τίτλο του επίτιμου δημότη- Κάλλιο αργά...». *THE BEST*. 8 Ιουλίου 2011. Ανακτήθηκε στις 17 Δεκεμβρίου 2020.
7. ↑  Newsroom. «Σε αστυνομικό τμήμα θα μετατραπεί το πατρικό του Αδόλφου Χίτλερ | Η ΚΑΘΗΜΕΡΙΝΗ». Ανακτήθηκε στις 17 Δεκεμβρίου 2020.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μπράουναου αμ Ινν** |

* Επίσημη ιστοσελίδα της πόλης

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 143090962
* LCCN: n82101889
* GND: 4008037-7
* SUDOC: 12283867X
* BNF: cb12354195r (data)
* NKC: ge272701

 |

 |